Il-waranofsinhar it-tajjeb. L-ewwel u qabel kollox ippermettuli nirringrazzja lis-sħab soċjali għal summit tajjeb u kostruttiv. Iddiskutejna s-sitwazzjoni ekonomika u soċjali fl-UE. L-ekonomija tagħna qed tkompli tikber lil hinn mill-aspettattivi, l-impjiegi żdiedu u l-investimenti qed jirkupraw. Madankollu, it-tkabbir ekonomiku ma jkunx jagħmel ħafna sens jekk ma jirriżultax fi kwalità ta' ħajja aħjar għaċ-ċittadini tagħna. Iddiskutejt mas-sħab soċjali dwar kif nistgħu nikkombinaw il-ġustizzja soċjali u l-effiċjenza ekonomika, sabiex il-kwalità tal-ħajja, li tinsab fil-qalba tal-politiki tal-UE, tkompli titjieb. Parti importanti tal-iskambju tagħna kien iddedikat lill-Kunsill Ewropew, fejn biħsiebni nindirizza r-riskji li jirriżultaw mill-approċċ tal-Istati Uniti lejn il-kummerċ, in-negozjati tal-Brexit u l-azzjonijiet tar-Russja. L-ewwel nett, dwar il-Brexit. Għandi xi aħbarijiet tajbin għall-Prim Ministru Theresa May. Aħbarijiet li kienu qed jistennewhom kemm f'Londra kif ukoll f'kapitali oħra tal-UE. Għadni kif irrakkomandajt lill-mexxejja tagħna li għandna nilqgħu, fil-prinċipju, il-qbil dwar it-transizzjoni. Fil-prattika, il-fażi ta' transizzjoni ser tippermetti li jiġu posposti l-konsegwenzi negattivi kollha tal-Brexit b'21 xahar ieħor. Huwa importanti - mhux l-anqas għaċ-ċittadini u n-negozji tagħna - li niggwadanjaw dan il-ħin, sabiex kulħadd ikun ippreparat għall-impatt reali tal-Brexit. Nhar il-Ġimgħa, il-mexxejja ser jiddiskutu wkoll kif għandhom jitmexxew negozjati ulterjuri, sabiex jiġu minimizzati l-effetti negattivi tal-Brexit fuq iċ-ċittadini u n-negozji tagħna. F'dan il-kuntest ser nadottaw l-ewwel sett ta' linji gwida dwar ir-relazzjoni futura bejn l-UE u r-Renju Unit. It-tieni nett, dwar il-kummerċ. Bl-appoġġ sħiħ tagħna, il-Kummissjoni qed taħdem ħafna biex tiżgura li l-UE tkun eżentata mit-tariffi tal-Istati Uniti fuq l-azzar u l-aluminju. L-esportazzjonijiet Ewropej ma jirrappreżentawx theddida għas-sigurtà tal-Amerka. Bħala ħbieb, alleati u sħab stretti tal-Istati Uniti, qed inressqu l-każ favur eżenzjoni u qed inkomplu d-djalogu tagħna mal-Amerikani. Il-ġimgħa l-oħra, appellajt lill-President Trump għal taħditiet kummerċjali minflok gwerra kummerċjali. Għadni nittama li nirċievu tweġiba pożittiva minn Washington u hawn jien qed inkun kawtament ottimist. Sadattant, il-mexxejja ser jiddiskutu kif għandhom jirreaġixxu għall-approċċ ġenerali tal-President Trump lejn il-kummerċ globali, li jista' jaffettwa negattivament l-impjiegi madwar id-dinja kollha. Jekk l-Istati Uniti jaqilbu b'mod definittiv għall-protezzjoniżmu, id-dinja kollha ser ikollha problema kbira. Għadna ma wasalniex s'hemm, u għad hemm żmien biex naġixxu b'mod għaqli. Fil-fehma tagħna, irridu niffokaw fuq soluzzjonijiet multilaterali li ser jindirizzaw prattiki kummerċjali inġusti. Aħna nikkondividu l-preokkupazzjoni tal-Amerikani dwar il-kapaċità żejda globali. Fil-fatt, ilna nikkondividuha għal diversi snin. Din hija r-raġuni għaliex is-sena l-oħra qbilna - flimkien mal-Istati Uniti, iċ-Ċina u s-sħab l-oħra tal-G20 - li nsolvuha flimkien. Jekk din il-ħidma mhijiex ambizzjuża biżżejjed, u naqbel li jista' jsir aktar, ejja niddiskutu kif nistgħu ntejbuha. L-għan huwa ċar: li nsolvu l-problema tal-kapaċità żejda fil-livell globali din is-sena. L-isfida kollettiva tagħna hija li nevitaw tfixkil fir-relazzjonijiet transatlantiċi u fl-ordni tal-kummerċ internazzjonali bbażat fuq ir-regoli. Ir-riskji huma kbar ħafna. U, fl-aħħar nett, dwar ir-Russja u l-attakk ta' Salisbury. M'għandi l-ebda dubju li l-mexxejja kollha tal-UE ser jesprimu solidarjetà mar-Renju Unit. Iżda ser nissuġġerixxi wkoll li nisiltu konklużjonijiet prattiċi dwar xi jfisser dan kollu għall-UE. Għalija, huwa ċar li għandna nsaħħu t-tħejjija tagħna għal attakki futuri, inkluż f'kooperazzjoni man-NATO. U jeħtieġ li nsaħħu r-reżiljenza tagħna għat-theddid ibridu, bħall-imminar tal-fiduċja fid-demokraziji tagħna permezz ta' aħbarijiet foloz u ndħil fl-elezzjonijiet. Dan jidher bħala partikolarment rilevanti fid-dawl tar-rivelazzjonijiet reċenti dwar Cambridge Analytica. F'dan il-kuntest, ser nindirizzaw il-ħtieġa li jiġu ggarantiti prattiki trasparenti kif ukoll protezzjoni sħiħa tal-privatezza taċ-ċittadini u tad-data personali min-netwerks soċjali u l-pjattaformi diġitali. Ara l-paġna tal-laqgħa